**Миллий медиа кенгаш тақдимоти учун кириш сўзи**

Мамлакатимиз телекоммуникация соҳасининг жадал ривожланаётган ва аҳолининг барча қатламларини қамраб олаётган йўналишларидан бири, бу – рақамли телевидение ҳисобланади.

2017-2021-йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида юртимизда рақамли телеузатишни ривожлантириш бўйича алоҳида вазифалар юкланган бўлиб, йил охирига қадар Ўзбекистондаги йирик шаҳар ҳамда туман марказларига яна 25 та юқори қувватли, шунингдек олис ҳудудларда жойлашган аҳоли пунктларида 293 та кам қувватли рақамли телевизион сигналлар узатувчи қурилмалар ўрнатиш режалаштирилган.

Бу янги хизмат турининг тақдим этилиши кўламини кенгайтириш ва сифатини янада яхшилашга катта аҳамият берилиши натижасида, аҳолининг рақамли телевидение сигнали билан қамраб олиниш даражаси 100 фоизга яқинлашиб қолди.

Рақамли телевидениенинг муҳим афзаллиги — бу тасвир билан боғлиқ. Тасвирнинг рақамли технологияда қайта ишланиши унинг сифатли олиб узатилишига хизмат қилади.

Бугун иккита миллий каналларимиз HD сиғимли юқори аниқликдаги форматда олиб узатилмоқда. Улардан бири тахминан бир ойлар аввал эфир юзини кўрган нодавлат канал. Шунингдек, бошқа телеканаллар ҳам босқичма-босқич равишда эфирларини HD сиғимли узатиш тизимига ўтишмоқда.

Мазкур жараёнга ўтиш ва HD контентни узатишнинг биринчи шарти телеканалларнинг моддий-техник базасининг таъминланганлиги бўлса, иккинчиси – зарур частота диапазонларини ажратишдир. Шу кунларда янги каналларга HD форматида контент узатиш имконини яратиш кенг миқёсда ўрганилмоқда.

Ўзбекистонда рақамли телевизион узатишга ўтилаётгани янги – давлат ва нодавлат телеканаллар сонининг ошишига, жамият очиқлиги ва ошкоралигига хизмат қилмоқда. Хусусан, сўнгги 5 йилда юртимизда 8 та давлат ва 5 та хусусий телеканаллар ишга тушган. Рақамли телевидение интерактивлилиги билан ҳам томошабин учун қулай.

Телекоммуникация инфратузилмаси эвазига рақамли каналларнинг кўпайиб бориши, рақобатнинг пайдо бўлган – қувонарли. Лекин, уларда эфирга узатилаётган контент моҳияти бундан ҳам муҳимроқ. Умид қиламанки, Миллий медиа кенгаш телеканаллар фаолиятининг шу жиҳатдан янада ривожланишига яқиндан кўмаклашади, ўзаро рақобатни миллий маънавиятимиз доирасида ривожланишига хизмат қилади.